**1)Ποιες από τις πόλεις που έχτισε ο Αλέξανδρος αναφέρονται στο κείμενο και από που προέρχονται τα ονόματά τους;**

Όταν ο Αλέξανδρος έφτασε στον Ινδό ποταμό, πληροφορήθηκε ότι στον παραπόταμό του, τον Υδάσπη, είχε στρατοπεδεύσει ο Ινδός βασιλιάς Πώρος, για να τον αντικρούσει. Στη μάχη που έγινε στον Υδάπη ποταμό ο Πώρος νικήθηκε και ο Αλέξανδρος έχτισε στις όχθες του δύο πόλεις: τη Νίκαια, την οποία έχτισε στο πεδίο της μάχης και της έδωσε το όνομα αυτό ως ανάμνηση της νίκης του κατά τον Ινδών και τη Βουκεφάλα ή Βουκέφαλα ή Βουκεφαλία, στο σημείο από το οποίο ξεκίνησε με τον στρατό του για να περάσει τον Υδάπη ποταμό, και της έδωσε το όνομα αυτό προς τιμήν του αγαπημένου του αλόγου, του Βουκεφάλα, που ξεψύχησε εκεί.

**2) Πώς περιγράφει ο Αρριανός τον Βουκεφάλα;**

Ο Αρριανός αναφέρει πως ο Βουκεφάλας:

-ήταν μεγαλόσωμος και γενναίος

-ανεχόταν ως μοναδικό αναβάτη του τον Αλέξανδρο

-ήταν ατίθασο άλογο και αχώριστος σύντροφος του Αλέξανδρου

-είχε ως σημάδι ένα κεφάλι βοδιού που ήταν χαραγμένο πάνω του από όπου πήρε το όνομά του. Σύμφωνα με άλλη εκδοχή είχε πάνω στο μαύρο κεφάλι του ένα άσπρο σημάδι που έμοιαζε με κεφάλι βοδιού

-κάποτε χάθηκε στη χώρα των Ουξίων. Τότε ο Αλέξανδρος απείλησε τους Ουξίους ότι θα τους σκοτώσει όλους, αν δεν του επέστρεφαν το αγαπημένο του άλογο

**3) Γιατί ο Αλέξανδρος απείλησε όλους τους Ουξίους ότι θα τους σκοτώσει, αν δεν του επέστρεφαν τον Βουκεφάλα;**

Όταν κάποτε χάθηκε ο Βουκεφάλας στη χώρα των Ουξίων, ο Αλέξανδρος απείλησε ότι θα τους σκοτώσει όλους, αν δεν του επέστρεφαν το αγαπημένο του άλογο.

Ο Αλέξανδρος απείλησε τους Ουξίους γιατί:

-απαιτούσε, ως κατακτητής της Ασίας, σεβασμό στο πρόσωπό του από όλους τους υπηκόους του

-ήθελε να διατηρήσει τη συνοχή των ανατολικών περιοχών της αυτοκρατορίας του

-επιδίωκε να μειώσει τις αντιδράσεις των κατακτημένων ασιατικών λαών

-έπρεπε να φαίνεται σκληρός, για να προκαλεί τον απαιτούμενο φόβο στους υπηκόους του

-έδειχνε το ιδιαίτερο ενδιαφέρον, την αγάπη και τον στενό δεσμό του με το άλογό του και είχε αρχηγικές ικανότητες

**4) Πώς πέθανε ο Βουκεφάλας;**

Μετά τη νίκη του Αλεξάνδρου στον Υδάσπη ποταμό κατά των Ινδών, ο Βουκεφάλας πέθανε σε ηλικία 30 χρονών, γιατί είχε καταπονηθεί:

-από τα γηρατειά του

-από τον καύσωνα της Ασίας

-από τις ατελείωτες πορείες και τις ταλαιπωρίες των πολεμικών συγκρούσεων

-από τους πολεμικούς κινδύνους που πέρασε μαζί με τον μοναδικό του αναβάτη, τον Αλέξανδρο

**5) Σε τι όφειλε το όνομά του το άλογο του Μ. Αλεξάνδρου;**

Σύμφωνα με την πρώτη εκδοχή, ο Βουκεφάλας ονομάστηκε έτσι επειδή υπήρχε ένα σημάδι χαραγμένο πάνω του, το οποίο έμοιαζε με σχήμα βοδιού. Σύμφωνα με τη δεύτερη εκδοχή, ο Βουκεφάλας είχε πάνω στο μαύρο του κεφάλι ένα άσπρο σημάδι που έμοιαζε με κεφάλι βοδιού.

**6) Ποιο γεγονός επικαλείται ο Αρριανός για να καταδείξει το ιδιαίτερο ενδιαφέρον του Μ. Αλεξάνδρου για το άλογό του;**

Ο Αρριανός, για να καταδείξει το ιδιαίτερο ενδιαφέρον του Μ. Αλεξάνδρου για το άλογό του, αναφέρει ένα περιστατικό: κάποτε ο Αλέξανδρος έχασε τον Βουκεφάλα στη χώρα των Ουξίων. Τότε έστειλε κήρυκες σε ολόκληρη τη χώρα των Ουξίων και διακήρυξε ότι θα σκοτώσει όλους τους κατοίκους της, αν δεν του επιστρέψουν το αγαπημένο του άλογο. Οι Ούξιοι ταραγμένοι επέστρεψαν αμέσως στον Αλέξανδρο τον Βουκεφάλα.

Από το επεισόδιο αυτό καταλαβαίνουμε ότι ο Αλέξανδρος αφενός έδειχνε ιδιαίτερο ενδιαφέρον για το άλογό του, αφετέρου είχε αρχηγικές ικανότητες.